Pranešimas žiniasklaidai

2024 m. spalio 1 d.

Vilnius

**Verta skristi: kokius lobius turistams šį rudenį atveria Londonas?**

**Daugeliui lietuvių Londonas yra gerai pažįstamas miestas. Jungtinės Karalystės sostinė yra vienas svarbiausių pasaulio finansų, kultūros, meno, sporto centrų. O tiesioginis skrydis iš Vilniaus į pačiame miesto centre esantį Londono Sičio oro uostą leidžia iš karto nerti į veiksmą. Susidėlioti turiningos kelionės scenarijų galima jau sėdint orlaivio salone – tam padės kelios rekomendacijos, kur Londone galima rasti meno šedevrų, o kur – „Michelin“ žvaigždžių.**

**Išskirtinė proga pamatyti V. van Gogho ir C. Monet šedevrus**

Londone veikia šimtai meno galerijų ir įvairių muziejų. Pasirinkti nėra paprasta, nors Britų muziejus, Viktorijos ir Alberto muziejus, Nacionalinė galerija, Gamtos istorijos muziejus ar Mokslo muziejus yra patikrinta ir visais metų laikais populiari klasika.

Tačiau vienas įspūdingiausių šio rudens sezono pasiūlymų – nuo rugsėjo vidurio iki kitų metų sausio vidurio Nacionalinėje galerijoje eksponuojama Vincento van Gogho darbų paroda. Joje galima išvysti tokius dailininko šedevrus kaip „Saulėgrąžos“ ar „Žvaigždėta naktis virš Ronos“ ir pajusti iš jų sklindančią energiją.

O kad Londonas gali būti ne tik skubantis, bruzdantis, bet ir lėtas ir svajingas, galima įsitikinti prancūzų impresionisto Claude‘o Monet darbų parodoje Courtauld galerijoje. Nuo rugsėjo 27 d. iki kitų metų sausio 19 d. veikiančioje parodoje atsiveria unikalūs Temzės pakrančių vaizdai, įamžinti svajingai lengvais C. Monet potėpiais.

**Iš orlaivio – į futbolo stadioną?**

Ne lėto laiko, o adrenalino ir azarto ištroškusiems keliautojams Londonas irgi turi ką pasiūlyti. Įsibėgėjantis Anglijos „Premier“ lygos sezonas kviečia patirti aukščiausio lygio futbolo atmosferą. Milijonus aistruolių visame pasaulyje turintys Anglijos futbolo klubai į rungtynes Londone pritraukia gausybę turistų, kurie atvyksta daugiausia dėl emocijų stadione.

Pavyzdžiui, „Emirates“ stadione Londono „Arsenal“ sirgalių spalio 22 d. laukia UEFA Čempionų lygos rungtynės su Donecko „Šachtar“, o spalio 27 dieną – „Premier“ lygos mačas su „Liverpool“.

Londono „Chelsea“ savo „Stamford Bridge“ stadione „Arsenal“ komandą priims lapkričio 10 dieną. O norintys pamatyti „Chelsea“ kovą su „Newcastle United“ turėtų pasirūpinti bilietais į spalio 27 d. vyksiančias rungtynes.

Anglijos čempionus „Manchester City“ komandą su „įvarčių mašina“ Erlingu Haalandu priešakyje futbolo mėgėjai galės išvysti Londono „Selhurst Park“ stadione, kur gruodžio 7 d. vyks rungtynės su šeimininkų „Crystal Palace“ komanda.

**„Bohema“ – ją dievina ir Londone, ir Vilniuje**

Mėgstantys baletą, operas ar miuziklus gali planuoti kelionę į Londoną su apsilankymu „Covent Garden“ karališkosios operos rūmuose, kur rudenį liepsnoja „Tosca“ aistros arba žiūrovų laukia kita Giacomo Puccini opera – „Bohema“. Kuo ji skiriasi nuo rodomos Lietuvos nacionaliniame operos ir baleto teatre Vilniuje? Nuvykite į Londoną ir patyrinėkite.

Jeigu opera nėra pirmasis pasirinkimas, tuomet verta atsidurti teatrų salėse, kur žmonės mėgaujasi miuziklais. Michaelo Jacksono muziką, šokį ir gyvenimo dramas atskleis „MJ the Musical“ miuziklas Princo Edwardo teatre (angl. Prince Edward Theatre). Švedų grupės ABBA ritmu gyvena kitas miuziklas „Mamma Mia“ – Novello teatre. Spalvingasis ir aistringas „Moulin Rouge!“ žavi „Piccadilly“ teatro lankytojus. Tuo metu šeimoms su vaikais puikius įspūdžius garantuoja „Lyceum“ teatro scenoje rodomas spalvingas „Liūtas karalius“. Bilietų į visus šiuos ir kitus Londone rodomos spektaklius galima įsigyti internetu.

**80 žvaigždėmis įvertintų „Michelin“ restoranų**

Vietiniai gyventojai mėgsta pajuokauti, kad į Londoną atvykę kultūros ir meno mylėtojai neretai net pamiršta pavalgyti. Šiais pokštais sunku patikėti, nes restoranų, kavinių ir barų miesto širdyje yra apstu. „Michelin“ gide rašoma, kad iš viso Londone veikia net 80 restoranų, įvertintų „Michelin“ žvaigždėmis. Šeši restoranai puikuojasi trimis žvaigždėmis – naujausiu šio prestižinio klubo nariu šiemet tapo „The Ledbury“, esantis Noting Hile. Savo ruožtu gidas atkreipia dėmesį, kad planuojant apsilankyti „Michelin“ įvertintame restorane, vertėtų iš anksto pasirūpinti rezervacija.

Norintieji pavalgyti spontaniškai ir pigiau, tiesiog klaidžiodami gatvėmis gali atrasti įvairiausių virtuvės tradicijų – nuo europietiškos klasikos iki Pietryčių Azijos ir Vakarų Afrikos skonių. Gastronomijos tendencijas sekantys keliautojai teigia, kad šiuo metu Londone suklestėjo Vietnamo, Libano ir Portugalijos kulinarinės tradicijos, tačiau vis daugiau gurmanų simpatijų pelno ir šiuolaikinė Pietų Korėjos virtuvė. Populiarios maitinimo vietos Soho, Islingtone ar Sadarke (angl. Southwark) varžosi ne tik skonių deriniais, bet ir interjero sprendimais, kurie svečiams sukelia ir nuostabą, ir susižavėjimą.

Daugiau naujienų - [Lietuvos oro uostų svetainėje](https://www.ltou.lt/lt/ziniasklaidai/naujienos-1)

Bendraukime [X](https://twitter.com/LTairports) arba [Linkedin](https://lt.linkedin.com/company/lithuanian-airports)

**Kontaktai žiniasklaidai**

Tadas Vasiliauskas  
Lietuvos oro uostai

Atstovas žiniasklaidai  
+370 697 63 898  
[media@ltou.lt](mailto:media@ltou.lt)